Natasha Mans: Polisie ‘pas legkaartstukke in mekaar’Natasha Mans (Foto: Verskaf aan Maroela Media) Niemand is nog in hegtenis geneem nie in verband met die moord op ŉ Bloemfonteinse vrou wie se liggaam verlede week gevind is. Die vrou is twee weke tevore as vermis aangemeld. Kapt. Chaka Marope, woordvoerder van die polisie, het gesê die polisie se ondersoek na die moord op Natasha Mans (46) duur voort. “’n Hele span ondersoekbeamptes is besig om die stukke van die legkaart in mekaar te pas,” het Marope Maandagoggend gesê. In dié stadium het die polisie nog nie enige verdagtes nie. Mans se liggaam is verlede week met ŉ skietwond in haar bors deur haar vriend, Dennis Casten, naby sy erf in die Groenvlei/Bainsvlei-omgewing ontdek. Mans se liggaam is agter ŉ boom op ŉ oop stuk erf langs Casten se huis aangetref. Rapport het Sondag berig ŉ bron na aan die ondersoek het gesê dat die skietwond in haar bors geen bloed laat vloei het nie omdat sy glo toe al ŉ geruime tyd dood was. Marope wou nie oor dié bewerings kommentaar lewer nie. Hy wou ook nie bevestig of die polisie ondersoek of sy moontlik deur meer as een mens vermoor is en of sy moontlik met ŉ stomp voorwerp oor die kop geslaan is nie. Marope sê dat die uitslae van die nadoodse ondersoek hopelik hierdie week nog beskikbaar sal wees en antwoorde op die vrae sal bied. “Al wat ek nou kan bevestig is dat ons ondersoek dat sy op ŉ ander plek vermoor is en [dat haar liggaam] toe daar afgelaai is waar dit gevind is.” Maroela Media het vroeër berig Casten het Mans is op 31 Mei as vermis aangemeld. “Die rewolwer wat ons op die toneel aangetref het se kaliber kom nie ooreen met die wond nie. Ons vermoed dus dit was nie die moordwapen nie,” het Marope gesê. Die polisie se ondersoek dui voorts daarop dat Mans se liggaam nog nie in ŉ gevorderde stadium van ontbinding was nie. Daar word vermoed dat haar liggaam óf iewers koel óf in ŉ vrieskas gehou is vir vermoedelik 37 uur of langer. Casten woon intussen weer in die huis aangesien dit slegs vir ŉ ruk afgesper is vir die polisie om vir moontlike leidrade in die huis te gaan soek. Mans se dogter, Noeline Koekemoer, is in April 2015 in haar ouerhuis in Bloemfontein wreed verkrag en vermoor. Moses Maoka (37) is in Desember 2015 twee lewenslange vonnisse opgelê vir die moord en verkragting van Noeline. Hy is ook tot ŉ bykomende nege jaar tronkstraf gevonnis op drie aanklagte van huisbraak. Mans het destyds op Noeline se liggaam afgekom.